Prelazimo na 13. sjednicu Doma naroda Parlamentarne skupštine BiH. Nastavljamo sa radom. Za 13. sjednicu Doma naroda Parlamentarne skupštine BiH, predlažem sljedeći 1. Izjava Parlamentarne skupštine BiH i Predsjedništva BiH o preuzimanju obaveza pri pristupanju BiH u članstvo Vijeća Evrope; 2. Odluka o davanju saglasnosti za ratifikaciju Sporazuma o Energetskoj povelji i Protokolu energetske povelje o energetskoj efikasnosti i odgovarajućim problemima okoline; 3. Odluka o davanju saglasnosti za ratifikaciju Sporazuma o amandmanu broj 1., zaključenog između BiH i Evropske banke za rekonstrukciju i razvoj; 4. Primopredaja dužnosti predsjedavajućih ovog doma; 5. Delegatska pitanja Molio bih poslanike-delegate da se izjasne o navedenom dnevnom redu, da li ima dopuna? Ako nema, možemo li se izjasniti o predloženom dnevnom redu? Ko je za? Hvala lijepa. Konstatujem da smo jednoglasno usvojili dnevni red. Prelazimo na prvu tačku. Ad.1. Izjava Parlamentarne skupštine BiH i Predsjedništva BiH o preuzimanju obaveza pri pristupanju BiH u članstvo Vijeća Evrope Izjavu ste dobili. Ona je u sklopu aktivnosti koje provodi Parlamentarna skupština BiH, Predsjedništvo BiH i entitetske vlade, vezano za pristupanje BiH u članstvo Vijeća Evrope i otvaram raspravu o ovom dokumentu. Ako nema, jesmo li za to da prihvatimo Izjavu Parlamentarne skupštine BiH i Predsjedništva BiH o preuzimanju obaveza pri pristupanju BiH u članstvo Vijeća Evrope? Ko je za? Hvala lijepa. Konstatujem da smo jednoglasno prihvatili izjavu Parlamentarne skupštine BiH i Predsjedništva BiH o preuzimanju obaveza pri pristupanju BiH u članstvo Vijeća Evrope, time se ovlašćuje predsjedavajući Doma naroda da potpiše ovu izjavu. 2 Ad.2. Odluka o davanju saglasnosti za ratifikaciju Sporazuma o Energetskoj povelji i Protokolu energetske povelje o energetskoj efikasnosti i odgovarajućim problemima okoline Otvaram raspravu. Da li ima neko od predlagača da nešto kaže vezano za ovu odluku?
Gospodo predsjedavajući, dame i gospodo zastupnici-delegati, BiH je sa ovom poveljom i prihvatanjem ugovora, praktično, postala jedna od članica skupine država, koji su se saglasili da sarađuju, prije svega u oblasti energetike, u oblasti zaštite okoline kao i određenim pitanjima zaštite investicija, iz oblasti koje regulišu energetiku i zaštitu okoline u toj sferi. To je, praktično, jedan od multilateralnih sporazuma, odnosno ugovora, kojima BiH, prije svega, stiče određena prava, a isto tako ima i određene obaveze, kada su u pitanju proizvodnja, prenos i distribucija energenata svih vrsta, kao i prihvatanje određenih standarda koji su vezani za proizvodnju energije i zaštitu okoliša. Ova povelja, odnosno, ovaj ugovor, reguliše i pitanje zaštite iz domena investicija u oblasti energije, kako proizvodnje, distribucije prenosa i, u izvjesnom smislu, BiH daje i beneficije i obaveze, kojima se ovo pitanje reguliše. Mi smo vrlo brzo pristupili ovoj povelji, tzv. Energy Charteru, prihvatili smo odredbe, i sve ono što smo radili u ovom periodu poslijeratne obnove bilo je u duhu i skladu sa propozicijama koje ova asocijacija zahtijeva. Sa činom ratifikacije, mi postajemo punopravni član ove asocijacije i stičemo i određena prava i određene beneficije. Posebno interesantno za BiH je da sa postajanjem punopravnim članom ove asocijacije može da koristi i određena sredstva, a koja su značajna, prije svega u smislu povezivanja BiH sa EU i sa razvijenim zemljama Evrope, uključivanje BiH u mrežu prenosnih sistema za električnu energiju i gas kao i prenos i distribuciju ostalih energenata. Konkretno, za nas je najvažnija aktivnost koja će proisteći iz ove povelje i priključivanje BiH, uključivanje BiH u prenosnu mrežu 400-kilovoltni prenosni sistem za električnu energiju, čime BiH postaje sastavni dio i segment tzv. evropskog prstena, odnosno, u budućnosti, tzv. Sredozemnog prstena. Ovo je značajno i zbog toga što će BiH, na ovaj način, postati značajan segment u regionalnoj asocijaciji proizvodnje, distribucije i potrošnje svih energenata. Treće što je značajno je da BiH na taj način ne mora bilateralnim sporazumima da reguliše svoje odnose u sferi energije sa pojedinim zemljama, nego ratifikacijom ovog bilateralnog ugovora. Sve odredbe koje su naznačene u ovom ugovoru postaju, praktično, i bilateralne obaveze BiH prema svakoj od tih zemalja, odnosno svake od tih zemalja prema BiH. Praktično govoreći, opšte odredbe za distribuciju električne energije i prenos do BiH vrijede, kako za BiH, tako i za bilo koju zemlju od članica, kao i opšte uzanse i opšte odredbe za prenos energenata kroz BiH. Time BiH stiče ista prava i iste obaveze kakve ima, ilustracije radi, Njemačka, koja koristi npr. gasovod iz Rusije što znači da sve beneficije i sve obaveze postaju harmonizovane i imaju potpuno isti tretman. U sferi investicija, BiH sa tim postaje interesantna, obzirom da su putevi prenosa određenih energenata geografski interesantni da se realizuju kroz BiH, što će investiciono značajno pomoći BiH i što će ovaj prostor učiniti atraktivnim za te tzv. magistrale prenosa energenata, sa 3 stanovišta proizvodnje energije, BiH u sferi elektroenergije dobija značajnu potporu i stoga predlažem da se oba ova dokumenta prihvate od strane Doma naroda Parlamentarne skupštine BiH i da se izvrši ratifikacija ovih ugovora. Ako imate još nekih dodatnih pitanja, imali ste priliku da vidite ovaj dokumenat, koji ima ovaj osnovni svoj dio i anekse, spreman sam da vam dam odgovore, svakome pojedinačno.
Zahvaljujem ministru Kurtoviću. Otvaram raspravu. Da li se neko javlja za riječ? Ako nema, zatvaram raspravu i molim da se izjasnimo o odluci o davanju saglasnosti za ratifikaciju Sporazuma o energetskoj povelji i Protokolu energetske povelje o energetskoj efikasnosti i odgovarajućim problemima okoline. Ko je za prihvatanje ove odluke? Hvala lijepa. Konstatujem da smo jednoglasno donijeli Odluku za davanje saglasanosti za ratifikaciju Sporazuma o energetskoj povelji i Protokolu energetske povelje o energetskoj efikasnosti i odgovarajućim problemima okoline. Prelazimo na sljedeću tačku dnevnog reda. Ad.3. Odluka o davanju saglasnosti za ratifikaciju Sporazuma o amandmanu broj 1., zaključak između BiH i Evropske banke za rekonstrukciju i razvoj Molim predlagača, također, da nam da uvodne napomene.
Gospodo predsjedavajući, u pitanju je ugovor koji je BiH potpisala sa Evropskom bankom za obnovu i razvoj prije nešto više od dvije godine. U procesu realizacije ovog ugovora o kreditnom aranžmanu između Evropske banke za obnovu i razvoj i BiH, došlo je do određenih izmjena ne u iznosu ukupnog kredita nego u određenim specifikacijama opreme, gdje će se ta sredstva iskoristiti. Ovo je potpuno usaglašeno sa korisnicima, odnosno sa jednom i drugom entitetskom vladom, tako da bismo trebali prihvatiti ovu izmjenu Aneksa ugovora. Još jednom naglašavam, nije u pitanju izmjena u smislu niti kreditnih uslova, niti iznosa zaduženja, nego je u pitanju samo izmjena specifikacije, gdje će se utrošiti ta sredstva. Do izmjene je došlo iz praktičkih razloga, jer su određena sredstva, predviđena za realizaciju u okviru ovog kredita, već ranije obezbijeđena iz drugih izvora, tako da se ta sredstva preusmjeravaju za druge namjene, a sve je u duhu sa osnovnim ugovorom, koji je potpisan sa Evropskom bankom za obnovu i razvoj. Hvala vam lijepa.
Zahvaljujem ministru Kurtoviću. Otvaram raspravu. Ko se javlja za riječ. Zatvaram raspravu i dajem na izjašnjavanje Odluku za davanje saglasnosti za ratifikaciju Sporazuma o Amandmanu broj 1. zaključenog između BiH i Evropske 4 banke za rekonstrukciju i razvoj. Ko je za? Hvala lijepa. Konstatujem da smo jednoglasno donijeli odluku o davanju saglasnosti za ratifikaciju Sporazuma o Amandmanu broj 1. zaključenog između BiH i Evropske banke za rekonstrukciju i razvoj. Prelazimo na sljedeću tačku dnevnog reda. Ad.4.Primopredaja predsjedavajućeg Doma naroda Parlamentarne skupštine BiH U prošlom periodu predsjedavajući sam bio ja, po protokolu. Sljedeći predsjedavajući na redu je gospodin Drago Ljubičić. Ja želim da se zahvalim svim članovima Kolegija koji su u dosadašnjem radu, zaista, pokušavali da zajednički dođemo do rješenja u radu ovog doma, i ta je saradnja bila na visokom nivou, kao i vama, poslanicima-delegatima, koji ste ovih osam mjeseci mog predsjedavanja ovim domom pokazali želju za saradnjom i za dogovaranjem. Također, želio bih se zahvaliti predstavnicima međunarodne zajednice, koji su iskazali interes za radom ovog doma i pomoć prilikom izrade određenog broja dokumenata, vezano za rad ovog doma. Na kraju bih se svakako zahvalio predstavnicima medija koji su rad ovog doma pratili vrlo korektno i izvještavali javnost o onome što se dešavalo na ovom domu. Gospodinu Ljubičiću želim uspješan rad i da bude uspješniji nego nas dvojica prethodnika, gospodin Šoljić i ja, mada to nije moguće.
Uvažena gospodo iz međunarodne zajednice, gospodo iz Vijeća ministara BiH, uvažene kolege, uvaženi predstavnici sredstava informisanja, dame i gospodo, ja vas u ovoj novoj ulozi i funkciji iskreno pozdravljam. Dozvolite mi da na početku preuzimanja sada ove funkcije, ovih preostalih osam mjeseci, kako je predviđeno, sistemom ove rotacije i moga predsjedavanja, kažem samo nekoliko riječi. Mislim da je ovo prilika da se, takođe, i ja kao član Kolegija ovog doma zahvalim svojim kolegama, do sada predsjedavajućim, gospodinu Šoljiću i gospodinu Žigiću, na jednoj izuzetnoj i korektnoj saradnji i razumijevanju. Ovo je prilika, također, da se zahvalim i poslanicima ovog doma na svom doprinosu koji su učinili i dali svojim odnosom, znači, prema ovom poslu koji radimo i očekujem i vjerujem da ćemo sa takvim radom, što se tiče ovog doma, i nastaviti. Mi znamo ulogu, značaj i važnost jednog i drugog doma, prema tome, mislim da ovom prilikom nema potrebe da govorimo nešto posebno o tome, niti imamo potrebe da govorimo o našoj zadaći koja stoji pred nama, a ona je još uvijek dosta velika i ja se nadam da ćemo mi u ovom preostalom vremenu trajanja ovog našeg mandata dati svoj doprinos i da ćemo učiniti sigurno još dopunski napor u okviru onih 5 obaveza koje stoje pred nama da ih završimo. Ja se još jednom zahvaljujem svima vama na saradnji i očekujem da će ta saradnja ostati i dalje. U okviru ove 13. sjednice, kao 5. tačka dnevnog reda je predložena i usvojena tačka Delegatska pitanja. Pa, evo, da li imamo tih delegatskih pitanja? Izvolite. Ako nema, ja zaključujem 13. sjednicu. Hvala vam. Sjednica je završena u 14.50 sati.